《吴汉逸家荆》
宋代·孙觌

高人卧江海，烟雨三家村。白眼憎俗徒，青山自当门。

披图望千载，耿耿尚自存。金铸騕袅蹄，漆书科斗文。

虬螭盘六印，牺象刻四尊。剑包虎皮斑，琴漫蛇腹纹。

犹吐星芒寒，尚带雷斧痕。我亦望古者，昂昂真戴盆。

傥未倚门挥，应许置榻论。从公问奇字，载酒过子云。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。